Title: ประกาศกระทรวงมหาดไทย เรื่อง ยกเว้นค่าธรรมเนียมในการรับหรือต่ออายุใบสำคัญประจำตัวให้แก่คนต่างด้าวบางกรณี

ประกาศกระทรวงมหาดไทย

ประกาศกระทรวงมหาดไทย
เรื่อง
ยกเว้นค่าธรรมเนียมในการรับหรือต่ออายุใบสำคัญประจำตัว
ให้แก่คนต่างด้าวบางกรณี[๑]

ด้วยกระทรวงมหาดไทยเห็นสมควรยกเว้นค่าธรรมเนียมในการรับหรือต่ออายุใบสำคัญประจำตัว
ให้แก่คนต่างด้าวบางกรณี เพื่อให้คนต่างด้าวเหล่านั้นได้มีโอกาสปฏิบัติการให้เป็นที่ถูกต้องตามกฎหมายต่อไป

รัฐมนตรีว่าการกระทรวงมหาดไทย อาศัยอำนาจตามความในมาตรา ๑๙
แห่งพระราชบัญญัติการทะเบียนคนต่างด้าว พุทธศักราช ๒๔๙๓
จึงประกาศยกเว้นค่าธรรมเนียมย้อนหลังในการรับและต่ออายุใบสำคัญประจำตัว
ดังต่อไปนี้

๑.  คนต่างด้าวซึ่งเดินทางเข้ามาในราชอาณาจักรและมีหลักฐานการเข้าเมืองถูกต้องตามกฎหมาย
โดยได้รับใบสำคัญแสดงรูปพรรณ (ต.ม. ๙) หรือใบสำคัญถิ่นที่อยู่ (ต.ม. ๑๑)
หรือมีชื่ออยู่ในใบสำคัญถิ่นที่อยู่ของบิดามารดาหรือผู้ปกครองแล้ว
แต่ยังมิได้ขอรับใบสำคัญประจำตัวถึงวันประกาศนี้เป็นระยะเวลา ๓ ปีขึ้นไป
คงให้ชำระค่าธรรมเนียมในการรับและต่ออายุใบสำคัญประจำตัวเป็นจำนวนเงินเพียง ๖๐๐
บาท ส่วนจำนวนนอกจากนั้นเป็นอันได้รับการยกเว้น

๒.  คนต่างด้าวซึ่งได้รับใบสำคัญประจำตัวถูกต้องตามกฎหมายแล้ว
แต่ขาดต่ออายุใบสำคัญประจำตัวถึงวันประกาศนี้เป็นระยะเวลา ๓ ปีขึ้นไป
ไม่ว่าใบสำคัญประจำตัวนั้นเป็นใบสำคัญประจำตัวชนิดที่หนึ่งหรือชนิดที่สองก็ตาม
คงให้ชำระค่าธรรมเนียมในการต่ออายุใบสำคัญประจำตัวเป็นจำนวนเงินเพียง ๖๐๐ บาท
ส่วนจำนวนนอกจากนั้นเป็นอันได้รับการยกเว้น

๓.  ให้คนต่างด้าวยื่นคำร้องขอรับหรือต่ออายุใบสำคัญประจำตัวและขอยกเว้นค่าธรรมเนียม
ภายในกำหนด ๑๒๐ วันนับแต่วันประกาศนี้
ต่อนายทะเบียนคนต่างด้าวท้องที่ที่มีภูมิลำเนาและหรือมีชื่ออยู่ในทะเบียนบ้าน
ส่วนคนต่างด้าวซึ่งไม่ขอรับใบสำคัญประจำตัวหรือขาดต่ออายุใบสำคัญประจำตัวยังไม่ถึง
๓ ปีนั้น ไม่ได้รับการยกเว้น

ประกาศ ณ วันที่ ๒๓ พฤษภาคม ๒๕๑๑
พลเอก ป.  จารุเสถียร
รัฐมนตรีว่าการกระทรวงมหาดไทย

ดลธี/ผู้จัดทำ
๗ มกราคม ๒๕๕๔

เอกฤทธิ์/ผู้ตรวจ
๑๘ มกราคม ๒๕๕๔

[๑] ราชกิจจานุเบกษา เล่ม ๘๕/ตอนที่ ๕๔/หน้า ๑๗๕๓/๑๘ มิถุนายน ๒๕๑๑